Hof staan interdik aan Ramaphosa toePresident Cyril Ramaphosa. (Foto: Marco Longari / AFP) Die hooggeregshof in Johannesburg het ŉ tussentydse interdik aan pres. Cyril Ramaphosa toegestaan om sy private vervolging deur oudpres. Jacob Zuma te keer. Die interdik is geldig totdat die aansoek om die private vervolging heeltemal tersyde te stel, aangehoor word. Dié uitspraak is Maandagoggend deur regter Roland Sutherland in die hooggeregshof in Johannesburg gelewer. Ramaphosa se kantoor het die uitspraak verwelkom en gesê dit staaf die president se stelling dat die private vervolging deur bymotiewe aangevuur is, wat op “ongegronde klagte gebaseer is, en op die misbruik van private vervolging” neerkom. Ramaphosa sê ook dat dit op ŉ blatante minagting van die reg dui. Maroela Media het vroeër berig dat Ramaphosa ŉ aansoek om ŉ dringende interdik teen die private vervolging gebring het, en dat die saak Donderdag deur ŉ volbank regters in Johannesburg aangehoor is. Die saak hou verband met die beweerde uitlek van vertroulike inligting deur adv. Billy Downer aan die joernalis Karyn Maughan. Rampahosa se regspan het egter Donderdag weer eens aangevoer dat die nolle prosequi-sertifikaat wat die Nasionale Vervolgingsgesag destyds ten opsigte van Downer en Maughan uitgereik het, nie Ramaphosa se naam bevat nie. Dit kan dus nie op hom van toepassing gemaak word nie. Die president se regspan het ook aangevoer dat Zuma bymotiewe het om Ramaphosa privaat te vervolg. Sutherland het Maandag gesê dat die hofsaak teen Downer en Maughan nog nie begin het nie, en dat dit eers afgehandel moet word voordat enige strafregtelike aandadigheid (deur Ramaphosa) bepaal kan word. Hy het onder meer in sy uitspraak bevind dat Ramaphosa se aansoek wel dringend is; dat Zuma geen verdere stappe mag doen om private vervolging teen Ramaphosa op enige manier na te streef nie en dat die uitspraak rakende die koste van die dringende aansoek vasgestel moet word wanneer die aansoek om die private vervolging heeltemal tersyde te stel, aangehoor word. Die hof het verder in Ramaphosa se guns beslis op grond van die skending van persoonlike vryheid gebaseer op ŉ prima facie- foutiewe dagvaarding. Maroela Media het ŉ navraag na die JG Zuma-stigting gestuur, maar nog nie terugvoer ontvang nie.